**Felhívás PhD Summer School szervezésére**

Tisztelt PhD Témavezetők!

A Semmelweis Egyetem Doktori Iskola és az EFOP 3.6.3-VEKOP-16-2017-00009 számú projekttámogatás nevében szeretnénk javaslatot kérni **a 2021. évi „PhD Summer School”** tudományos esemény megszervezésére.

Az EFOP 3.6.3-VEKOP-16-2017-00009 számú projekttámogatás legfontosabb képzésorientált célja a minőségi kutatói utánpótlás biztosítása. A cél megvalósításában kiemelt szerepet kap a „Summer School PhD hallgatók számára” című rendezvénysorozat. Ennek keretében, minden évben nyáron egy blokkosított, angol nyelvű PhD kurzus tartunk, részben külföldi előadók részvételével. Az ő közreműködésükkel új módszereket, problémafelvetéseket és megoldásokat ismerhetnek meg a hallgatók, melyek hozzájárulnak a doktoranduszok kutatói látásmódjának bővítéséhez is. A „Summer School” az angol nyelvű kurzusok számának növelésén keresztül lehetőséget teremt a Semmelweis Egyetem Doktori Iskolájának külföldi PhD hallgatói számára, hogy minél több doktori kurzuson tudjanak részt venni. Ezen túlmenően, az angol nyelvű kurzusok elősegítik a magyar hallgatók szaknyelvi ismereteinek, illetve az idegen nyelvű kommunikációs képességének fejlődését. Ezek a rendezvények a doktori képzés és doktori kutatási folyamat hatékonyságának és eredményességének növelését eredményezik.

Az első Summer School 2018-ban az EMC2018 (European Muscle Conference) konferencia bevezető eseményeként került megrendezésre, mint "**Muscle Biophysics PhD Summer School**". A 2019. évi Summer School a FEBS rendezvénysorozatának részeként került megvalósításra „**Biochemistry of Membrane proteins – Structure, Trafficking, Regulation**” címmel. A rendezvényekre történő jelentkezés lehetőségét megnyitottuk a társegyetemek PhD hallgatói előtt is. A 2020. évi rendezvény „**Cardiopulmonary interactions, pulmonary rehabilitation and pulmonary circulation**”címmel került megvalósításra. A PhD hallgatók 2 kredit pontot szerezhettek az eseményen történő részvétellel.

Kérjük a PhD témavezetőket, hogy aki szívesen vállalkozna az idei rendezvény megszervezésére, legyen szíves javaslatát fél oldal terjedelemben összefoglalni, amely tartalmazza a rendezvény tudományos témáját előadóit és a költségigényt. Az Egyetem 1,5-2 mFt támogatást tud nyújtani a „Summer School” megszervezéséhez, melyből az előadók szállás és utazási költségei, valamint honoráriuma, illetve a szervezéssel kapcsolatos dologi és személyi költségek fedezhetők.

Köszönettel és üdvözlettel,

Dr. Benyó Zoltán Dr. Ivanics Tamás

SE Doktori Tanács elnöke EFOP szakmai vezető